Uznesenie Európskeho parlamentu o situácii v Darfúre



Úradný vestník 306 E , 15/12/2006 S. 0397 - 0399



P6_TA(2006)0387 Situácia v Darfúre Uznesenie Európskeho parlamentu o situácii v Darfúre Európsky parlament, - so zreteľom na svoje predchádzajúce uznesenia o situácii v Sudáne a predovšetkým v Darfúre, - so zreteľom na príslušné rezolúcie Bezpečnostnej rady OSN a najmä na rezolúciu Bezpečnostnej Rady OSN č. 1706 z 31. augusta 2006, - so zreteľom na rozhodnutie Africkej únie (AÚ) z apríla 2004 o vytvorení africkej misie v Sudáne (AMIS), - so zreteľom na svetový Deň pre Darfúr, 17. september 2006, - so zreteľom na Mierovú dohodu o Darfúre, ktorá bola podpísaná 5. mája 2006 v Abuji, v Nigérii, - so zreteľom na článok 103 ods. 4 rokovacieho poriadku, A. keďže výsledkom konfliktu medzi vládnymi silami, provládnou domobranou a rebelmi v darfúrskom regióne je za posledné tri roky viac ako 200000 obetí a viac ako 2 milióny vnútorne vysídlených osôb a utečencov, a to i napriek tomu, že 5. mája 2006 bola podpísaná Mierová dohoda o Darfúre, B. keďže i napriek vyhláseniu osobitného splnomocnenca OSN pre Sudán Jana Pronka, že Mierová dohoda o Darfúre je "takmer mŕtva", je táto dohoda aj naďalej základom stability, mieru a urovnania konfliktu v Darfúre, C. keďže podľa koordinátora OSN pre poskytovanie pomoci v núdzových situáciách Jana Egelanda sa dá humanitárna a bezpečnostná situácia v Darfúre označiť za najhoršiu od roku 2004 a možnosť poskytovania humanitárnej pomoci sa naďalej zhoršuje až do takej miery, že do niektorých oblastí nemajú humanitárni pracovníci žiaden prístup a v dôsledku toho tisíce obyvateľov Darfúru nedostávajú nijakú pomoc, D. keďže všetky strany v regióne neustále porušujú dočasné prímerie prejavmi násilia často namierenými proti civilnému obyvateľstvu a keďže nedávne zvýšenie vojenskej prítomnosti v Darfúre a posilnenie vládnych jednotiek v tomto regióne vyvolalo opätovné boje v oblastiach severného Darfúru, E. keďže zásada OSN "zodpovednosť za ochranu" stanovuje, že Bezpečnostná rada OSN môže v súlade s kapitolou VII rozhodnúť o vytvorení vojenskej jednotky, ak vnútroštátne orgány očividne nedokážu ochrániť svoje obyvateľstvo pred genocídou, vojnovými zločinmi, etnickými čistkami a zločinmi proti ľudskosti, F. keďže Bezpečnostná rada OSN vo svojej rezolúcii č. 1706 schválila vytvorenie novej mierovej jednotky OSN s viac ako 22500 vojakmi a policajtmi, ktorá prevezme operácie Africkej misie v Sudáne (AMIS) v Darfúre, súčasne však zdôraznila plné rešpektovanie suverenity, jednoty, nezávislosti a územnej celistvosti Sudánu, G. keďže sudánska vláda naďalej blokuje vstup mierových síl OSN na územie Sudánu, H. keďže konflikt v Darfúre, ako aj ochrana pred trestným stíhaním čoraz viac ovplyvňujú stabilitu v regióne Strednej Afriky a naďalej predstavujú hrozbu pre medzinárodný mier a bezpečnosť, I. keďže mandát mierovej jednotky AÚ v Darfúre bol na základe rozhodnutia AÚ z 20. septembra 2006 predĺžený do konca tohto roka, OSN prisľúbila poskytnúť ďalšiu logistickú a materiálnu podporu pre AMIS, J. keďže Bezpečnostná rada OSN v marci 2005 postúpila otázku situácie v Darfúre Medzinárodnému trestnému súdu, 1. nalieha na vládu Sudánu, aby v zmysle kapitoly VII Charty OSN akceptovala prítomnosť mierových síl OSN v Darfúre; 2. zdôrazňuje, že Sudán zlyhal pri zabezpečení "zodpovednosti ochrániť" vlastné obyvateľstvo a je preto povinný akceptovať mierové sily OSN v súlade s rezolúciou Bezpečnostnej rady OSN č. 1706; vyzýva Bezpečnostnú radu OSN, aby vyvinula nátlak na sudánske orgány, aby akceptovali umiestnenie schválenej misie OSN v Darfúre, keďže táto misia má jasný mandát v zmysle kapitoly VII a zväčšené kapacity v súlade s rezolúciou Bezpečnostnej rady OSN č. 1706; 3. žiada sudánske orgány, aby nebránili umiestneniu a činnosti misie OSN v Darfúre, ale aby vytvorili potrebné podmienky na účinné fungovanie tejto misie; zdôrazňuje, že akékoľvek zlyhanie sudánskych orgánov v tejto súvislosti bude mať za následok sankcie; 4. vyzýva medzinárodné spoločenstvo a všetky zúčastnené strany, aby sa zamysleli nad spôsobmi ako účinne a rýchlo prispieť k úspešnej operácii misie OSN v Darfúre a vyriešeniu krízy; 5. vyzýva Čínu a Rusko, aby pozitívne pôsobili v rámci úsilia OSN s cieľom zabezpečiť umiestnenie mierových jednotiek OSN a využili svoj vplyv v regióne na uľahčenie umiestnenia tejto misie a zabránili tak krviprelievaniu; 6. v tejto súvislosti vyzýva Čínu, aby vychádzala zo spoločného vyhlásenia Číny a EÚ z 9. septembra 2006, v ktorom čelní predstavitelia zdôraznili, že prechod riadenia operácie z AÚ na OSN by mohol viesť k dosiahnutiu mieru v Darfúre; nalieha na vládu Číny, aby v súlade s týmto vyhlásením využila svoj vplyv v Sudáne a presvedčila vládu Sudánu, aby akceptovala mierové jednotky OSN; 7. vyzýva Arabskú ligu, aby sa vzdala svojho spojeneckého prístupu v súvislosti s pretrvávajúcou neústupnosťou Sudánu voči potrebe umiestnenia mierových síl OSN; 8. opätovne pripomína záväzky stanovené OSN po genocíde v Rwande s vyhliadkou účinnejšieho prevzatia politickej zodpovednosti v Afrike; 9. vyzýva EÚ, aby požiadala o bezodkladné posilnenie bezletovej zóny nad Darfúrom, stanovenej rezolúciou Bezpečnostnej rady OSN č. 1591 (2005); nalieha na medzinárodné spoločenstvo, aby sa spojilo s predstaviteľmi Čadu a rozvinulo diskusiu o posilnení bezletovej zóny začínajúcej sa vo východnej časti Čadu; 10. odsudzuje všetky zúčastnené strany za neprestajné porušovanie prímeria, predovšetkým za násilie voči civilnému obyvateľstvu a cielené zásahy proti poskytovaniu humanitárnej pomoci; 11. vyzýva všetky strany vrátane vlády Sudánu, aby bezodkladne ukončili vojenské akcie v Darfúre, dodržiavali dohodu o prímerí, rešpektovali a splnili svoje záväzky vyplývajúce z Mierovej dohody o Darfúre; 12. vyzýva strany, ktoré nepodpísali Mierovú dohodu o Darfúre, aby túto dohodu podpísali, plnili z nej plynúce záväzky a uplatňovali ju; 13. žiada, aby boli prijaté opatrenia na vybudovanie dôvery, napr. dialóg a konzultácie všetkých strán zapojených do konfliktu v Darfúre a predstaviteľov občianskej spoločnosti; 14. berie na vedomie predĺženie mandátu AMIS do konca roka 2006; zdôrazňuje nevyhnutnú potrebu upevniť a posilniť mandát a úlohy tejto misie, zabezpečiť dostatočné financovanie, logistickú a materiálnu podporu, aby mohla účinne pomáhať pri uplatňovaní Mierovej dohody o Darfúre; 15. vyzýva EÚ a ďalších medzinárodných aktérov, aby pracovali najmä s OSN a AÚ a zabezpečili tak, že mierové sily v Darfúre budú schopné rýchlo reagovať na porušovanie prímeria alebo provokácie z akejkoľvek strany; 16. vyzýva EÚ, USA a ďalších medzinárodných aktérov, aby uplatnili sankcie a namierili ich proti každej strane vrátane vlády, ktorá porušuje prímerie alebo útočí na civilistov, mierové jednotky alebo osoby vykonávajúce humanitárne operácie a aby prijali všetky potrebné opatrenia, ktoré pomôžu ukončiť stav beztrestnosti posilnením režimu sankcií Bezpečnostnej rady OSN; 17. vyzýva vládu Sudánu a medzinárodné spoločenstvo, aby spolupracovali s Medzinárodným trestným súdom s cieľom ukončiť stav beztrestnosti; 18. vyzýva všetkých stálych členov Bezpečnostnej rady OSN, aby prevzali globálnu zodpovednosť a nebrzdili opatrenia na podporu mieru, bezpečnosti a stability v regióne Darfúr v Sudáne, ale aby podporili všetky primerané kroky smerujúce k udržateľnému vyriešeniu konfliktu; 19. vyzýva všetky strany, najmä vládu Sudánu, aby zabezpečili úplný, bezpečný a nerušený prístup pracovníkov ku všetkým ľuďom v núdzi v Darfúre, ako aj dodávky humanitárnej pomoci, určenej najmä vnútorne vysídleným osobám a utečencom; 20. žiada podstatné zvýšenie humanitárnej pomoci medzinárodného spoločenstva určenej takmer 3 miliónom ľudí, ktorí sú v plnej miere závislí na medzinárodnej pomoci, pokiaľ ide o potraviny, strechu nad hlavou a zdravotnú starostlivosť; 21. poveruje svojho predsedu, aby toto uznesenie postúpil Rade, Komisii, Rade ministrov AKT - EÚ, vláde Sudánu, Africkej únii a generálnemu tajomníkovi Organizácie spojených národov. --------------------------------------------------